Russiese vliegongeluk was ‘terreuraanval’‘n Wrakstuk. Foto: Suliman el-Oteify, kantoor van die Egiptiese premier via AP Alexander Bortnikov, die hoof van die FSB, het aan Rusland se pres. Vladimir Poetin gesê ŉ tuisgemaakte bom het op die vliegtuig afgegaan en dit laat neerstort. “Volgens ons kenners het ŉ tuisgemaakte ploftoestel wat gelykstaande is aan 1 kg TNT aan boord die vliegtuig ontplof. Dit het daartoe gelei dat die vliegtuig in die lug uitmekaar gebreek het. Ek kan met sekerheid sê dit was ŉ terreuraanval.” Al 224 mense aan boord die vliegtuig, van wie die meeste Russiese toeriste, het omgekom toe die vliegtuig op 31 Oktober in die Sinai-skiereiland, ŉ ylbevolkte woestynstreek tussen die Rooisee en die Middellandse See, neergestort het. Daar het oor ŉ groot terrein wrakstukke gelê nadat die vliegtuig neergestort het. Poetin het intussen beloof om die skuldiges vas te trek. “Daar is geen wet van beperkings hiervoor nie, ons moet almal se name vasstel. Ons gaan oral soek, waar ook al hulle wegkruip. Ons sal hulle vind, enige plek op aarde, en hulle straf.” Die Islamitiese Staat (IS) het verantwoordelikheid vir die aanval aanvaar. Volgens die IS was die aanval in weerwraak van Rusland se lugaanvalle op die IS en ander groepe in Sirië. Die IS het ook verantwoordelikheid aanvaar vir Vrydagaand se aanvalle in Parys waarin 129 mense dood en meer as 350 beseer is.